På Skovvejen, lige efter cykeltunnelen, har børn hængt et mobilt cykelværksted med skruenøgler og cykelpumpe op på gelænderet. De ønsker cyklister god medvind.

Annonce

Det er snart den glade juletid. Vi skal tænke på hinanden, og det er lige, hvad et par århusianske børn gør.

<p>Privatfoto</p>

De har på gelænderet lige ud til Skovvejens cykelsti hængt et Gør-Det-Selv-værksted op. Kassen indeholder alt, hvad en trængende cyklist behøver: Smøremiddel, skruetrækkere, cykelpumpe, skruenøgler, svensknøgle.

<p>Privatfoto</p>

Aarhus vil som bekendt gerne bryste sig af at være cyklisternes by. Et meget bedre initiativ end det lille cykelværksted, som nøjsommeligt er placeret i en blå boks, findes velsagtens ikke. Boksen er sat op lige efter tunnelen, hvor Risskov-cykelstien munder ud i Skovvejen.

<p>Privatfoto</p>

En læser har sendt redaktionen denne hilsen, efter han cyklede forbi Gør_Det-Selv-Værkstedet. Han blev 25 meter før boksen opmærksom, da et skilt på cykelstien varslede ham om de hjælpsomme børns initiativ:

»Der findes stadig glade mennesker, der gerne vil hjælpe cyklisterne i Aarhus.«

Men der er åbenbart mere i historien end som så. Når man læser den sjove hilsen i boksen med den spejlvendte overskrift »Hej Cyklist«, viser det sig, at værkstedet også er et væddemål mellem to børn og deres far. Væddemålet handler om århusianernes etik og moral, viser det sig. Sedlen siger:

»Her er noget værktøj du blot må låne, hvis der er knirk og knas med cyklen. Mine børn er sikre på det bliver stjålet i løbet af kort tid. Det tror jeg ikke. Gode hilsener og god medvind - Rasmus, Maria og Jonas«

Lad os nu se, hvordan det står til med moralen i Aarhus. Stiften følger sagen.

Og siger tak til Rasmus, Maria og Jonas for det gode indslag i bybilledet. Under alle omstændigheder har begrebet deleøkonomi nu fået en ny dimension: Deleværktøj til cykler.